Syddansk Erhvervsskole i Odense måtte onsdag stoppe undervisningen efter muligt bandeopgør. Politiet har anholdt fem personer.

Elever på Syddansk Erhvervsskole var onsdag vidne til et muligt bandeopgør mellem en gruppe endnu ukendte personer.

- Vi ved, at to personer kommer kørende på en knallert på skolens grund og standser ved en gruppe elever på bænk, fordi de føler sig provokeret, siger Lars Havelund, som er kommunikationsansvarlig på Syddansk Erhvervsskole.

- De to på knallerten udviser truende adfærd, og derfor vælger vi at tilkalde politiet, siger han og fortæller, at det fik de to ukendte personer til at flygte fra stedet.

Fem personer anholdt

Efter episoden anholdt Fyns Politi fem mænd, som kom kørende i en bil tæt ved skolen.

De to på knallerten udviser truende adfærd, Lars Havelund, kommunikationsansvarlig på Syddansk Erhvervsskole.

- Hvad deres tilknytning til sagen er, er endnu uvist, men vi finder flere knive i bilen, som fører til en anholdelse, siger Hans Frederiksen, som er vagtchef hos Fyns Politi. Han vil dog hverken be- eller afkræfte, om der er tale om et muligt bandeopgør.

- Det kan vi kun gisne om. Men det er ingen hemmelighed, at vi har flere Black Army-medlemmer i området. De fem personer skal først afhøres, og så må vi se, om de vil fortælle os noget, siger han.

Elever sendt hjem

Episoden fik Syddansk Erhvervsskole til at stoppe undervisningen og samle alle sine elever. Herefter blev de sendt hjem. Kommunikationsansvarlig Lars Havelund understreger dog, at de ikke sendte eleverne hjem af sikkerhedsmæssige årsager.

Det er ingen hemmelig, at vi har flere Black Army-medlemmer i området. Hans Frederiksen, vagtchef hos Fyns Politi

- Det forstyrrer undervisningen og skaber en del snak, og da størstedelen af vores elever på det her tidspunkt er tæt på at have fri, sender vi dem alle hjem, siger han.

Samtlige elever, forældre og virksomheder med tilknytning til den tekniske skole vil snarligt modtage en orientering om episoden.

Rettet 14.9. 18.25: I en tidligere udgave af denne artikel var Lars Havelund citeret for at de to personer på knallerten var bevæbnet med knive og udviste truende adfærd. Dette er rettet: Ifølge Lars Havelund udviste de kun truende adfærd.